

LAUDÁCIO


Doc. Ing. Miroslav Boča, DrSc., Dr. techn. v súčasnosti pracovník Ústavu anorganickej chémie SAV, v. v. i.,  sa narodil 26. 12. 1973 v Novej Bani.
Inžinierske štúdium absolvoval na Fakulte chemickej a potravinárskej technológie STU v Bratislave na Katedre anorganickej chémie, ukončil ho v roku 1997 a bol mu priznaný akademický titul: Ing. Témou jeho diplomovej práce boli Imidazolidíny a ich izoméry ako ligandy v komplexoch prechodných kovov. V tom istom roku po absolvovaní pedagogického minima na STU v Bratislave získal osvedčenie vyučovať chémiu na stredných školách. 
V rokoch 1997 až 2000 absolvoval doktorandské štúdium na Fakulte chemickej a potravinárskej technológie STU v Bratislave, Katedra anorganickej chémie a bola mu priznaná vedecko-akademická hodnosť PhD. Témou dizertačnej práce boli Variácie magnetických vlastností komplexov a koordináciou podmienená modulácia štruktúry ligandu.
V rokoch 1998 až 2001 takmer paralelne absolvoval doktorandské štúdium aj na Fakulte prírodných vied, Technickej Univerzite vo Viedni, kde mu bol udelený titul: Dr. techn. - Doctor scientiae technicorum na základe dizertačnej práce z názvom “Magnetic and Structural Variability of First Row Transition Metal Complexes with Polyfunctional Ligands”.
V roku 2010 mu bol na Hutníckej fakulte, Technickej Univerzity v Košiciach priznaný vedecko-pedagogický titul docent a v roku 2016 mu bola priznaná vedecká hodnosť DrSc. – doktor technických vied vo vednom odbore Anorganická technológia a materiály. 
	Významnou súčasťou kariéry doc. Boču bol jednoročný pobyt na pracovisku Darmstadt University of Technology v rámci Humboldtovho štipendia. 
Doc. Boča pôsobí na Ústave anorganickej chémie SAV na oddelení taveninových sústav od roku 2001. Na ústave prešiel mnohými pozíciami, postupne bol členom vedeckej rady, vedúcim oddelenia, zástupcom riaditeľa a od roku 2013 zastáva funkciu riaditeľa ústavu.
Odborným zameraním doc. Boču je výskum fluoridových roztavených systémov. Tento výskum má pomerne široký záber z viacerých aspektov. 
Z pohľadu objektov výskumu sa spočiatku venoval analýze systémov na báze tantalu, nióbu a hliníka. Neskôr svoj výskum rozšíril aj systémy na báze zirkónia a v poslednom období ďalej o systémy vybraných lantanoidov. Tieto fluoridové systémy skúmal, v interakcii so systémami fluoridov alkalických prvkov a prvkov alkalických zemín. Zámerom je v jednotlivých systémoch vykonať systematický výskum naprieč jednotlivými systémami a hľadať korelácie medzi jednotlivými vlastnosťami a zložením študovaných systémov.
Z pohľadu metodológie bolo spočiatku jeho hlavným zameraním skúmanie fázových rovnováh a následne rôznych fyzikálno-chemických vlastností (hustota a objemové vlastnosti, povrchové napätie, viskozita a elektrická vodivosť) ako aj termo-chemických vlastností (analýza termodynamických veličín). Už v prvých rokoch jeho pôsobenia vytváral kontakty, ktoré prinášali do výskumu roztavených solí na Slovensku aj nové pokročilé metódy hlavne spektrálne ako napríklad vysokoteplotná NMR spektroskopia , MAS NMR spektroskopia. Tieto metódy výrazne aj naďalej rozvíjajú spolupracovníci na oddelení. Ďalšie metódy, ktoré implementoval do analýzy fluoridových systémov študovaných na oddelení sú XPS a XRF spektroskopia, fotoluminiscenčná spektroskopia. V spolupráci s domácimi aj zahraničnými kolegami sa podieľal na štruktúrnej analýze zlúčenín, ktoré vznikajú v študovaných systémoch využitím najmodernejších nástrojov v nadnárodných synchrotrónových centrách a centrách neutrónovej difrakcie. 
Z pohľadu aplikačnej perspektívy študovaných systémov v práci doc. Boču možno identifikovať nasledovné smery: aplikácie v energetickom segmente – teplo-transportné systémy pre jadrové reaktory novej generácie ako aj pre aplikácie akumulácie slnečnej energie. Aplikácie v metalurgickom segmente zahŕňajú elektrolytickú výrobu kovov. Výraznou oblasťou ktorú kandidát rozvíjal s viacerými doktorandami je korózia špeciálnych materiálov v roztavených fluoridoch.
Pre úplnosť treba ešte dodať, že doc. Boča bol školiteľom piatich doktorandov a riešiteľom 15 VEGA projektov (z toho šiestich ako zodpovedný riešiteľ), 12 APVV projektov (z toho šiestich ako zodpovedný riešiteľ), a riešiteľom alebo zodpovedným riešiteľom projektov štrukturálnych fondov a projektov riešených spolupráci s priemyslom. 
[bookmark: _GoBack]Pokiaľ sa týka publikačnej aktivity pri podávaní návrhu na toto vyznamenanie jeho počet publikácií vo WOS je 98, H index 17 a počet citácii na WOS  1045 (k 12. 2. 2024).
Vedecké výsledky doc. Boču vznikali prioritne na Ústave anorganickej chémie SAV, v. v. i. pričom ale významná časť vznikla aj v spolupráci so zahraničnými partnermi (výskumné tímy vo Francúzsku, Číne, Nemecku, Rusku, Českej republike). Práve táto aktivita výrazným spôsobom zviditeľnila laboratórium roztavených solí v medzinárodnom vnímaní. Mnohé vyprodukované údaje sú brané ako referenčné. Doc. Boča sa podieľal tiež na vybudovaní laboratória, ktoré je výnimočné v medzinárodnom kontexte; laboratórium s najširším spektrom experimentálnych metód na skúmanie fyzikálno-chemických vlastností roztavených solí na jednom mieste. Zásadným prínosom je najmä systematický prístup k študovaným systémom a vytvorenie unikátnych a ucelených súborov údajov, ktoré môžu byť kedykoľvek využité v priemyselnej praxi. Okrem toho iným podstatným aspektom odbornej aktivity doc. Boču je implementácia moderných spektrálnych techník na objekty vznikajúce v študovaných systémoch a tak výrazné rozšírenie znalostí o procesoch, ktoré prebiehajú pri interakciách jednotlivých komponentov v roztavených sústavách. 
Na základe týchto skutočností mu Predsedníctvo SAV udelilo Čestnú plaketu Dionýza Ilkoviča za zásluhy vo fyzikálno-chemických vedách.


